Document ID: 32014D0934

KOMISIJAS ĪSTENOŠANAS LĒMUMS
(2014. gada 17. decembris)
par atsauces uz standartu EN 13525:2005+A2:2009 par koksnes kapāšanas mašīnām saskaņā ar Eiropas Parlamenta un Padomes Direktīvu 2006/42/EK svītrošanu no Eiropas Savienības Oficiālā Vēstneša
(izziņots ar dokumenta numuru C(2014) 9507)
(Dokuments attiecas uz EEZ)
(2014/934/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām un ar kuru groza Direktīvu 95/16/EK (1), un jo īpaši tās 10. pantu,
ņemot vērā komitejas atzinumu, kas izveidota saskaņā ar Eiropas Parlamenta un Padomes 2012. gada 25. oktobra Regulas (ES) Nr. 1025/2012 par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (2), 22. pantu,
tā kā:
(1)
Ja valsts standarts, ar ko transponē saskaņotu standartu, uz kuru Eiropas Savienības Oficiālajā Vēstnesī ir publicēta atsauce, attiecas uz vienu vai vairākām veselības aizsardzības un drošības pamatprasībām, kuras izklāstītas Direktīvas 2006/42/EK I pielikumā, uzskata, ka saskaņā ar šo standartu ražotā mašīna atbilst attiecīgajām veselības aizsardzības un drošības pamatprasībām.
(2)
Francija 2012. gada jūlijā iesniedza oficiālu iebildumu saskaņā ar Direktīvas 2006/42/EK 10. pantu attiecībā uz standartu EN 13525:2005+A2:2009 “Mežkopības mašīnas. Koksnes kapāšanas mašīnas. Drošums”, ko Eiropas Standartizācijas komiteja (CEN) ir ieteikusi harmonizēt saskaņā ar Direktīvu 2006/42/EK. Standarts aizstāj EN 13525:2005+A1:2007 iepriekšējo redakciju, atsauce uz kuru pirmo reizi tika publicēta Eiropas Savienības Oficiālajā Vēstnesī2007. gada 6. novembrī (3).
(3)
Oficiālais iebildums pamatots ar to, ka standarta 4.2.4. noteikums Padeves apturēšanas kontrole un 4.3.3. noteikums Apdraudējumi, kas saistīti ar padeves detaļām un kapāšanas detaļām, nepietiekami atbilst veselības aizsardzības un drošības pamatprasībām Direktīvas 2006/42/EK I pielikumā, jo tajā nav pienācīgi ņemta vērā iespēja, ka mašīnas operatoru var aizķert un ievilkt bīstamā kustīgā mašīnas daļā un tas nespēs aktivizēt ārkārtas gadījumiem paredzēto apturēšanas funkciju.
(4)
Komisija kopā ar komiteju, kas izveidota ar Direktīvas 2006/42/EK 22. pantu, pārbaudīja standartu EN 13525:2005+A2:2009 un secināja, ka standarts neatbilst veselības aizsardzības un drošības pamatprasībām, kas noteiktas Direktīvas 2006/42/EK I pielikuma 1.3.7. punktā Risks saistībā ar kustīgajām daļām un 1.3.8.2. punktā Darba procesā iesaistītās kustīgās daļas, tādēļ, ka mašīnas, kas nodrošinātu atbilstību šīm prasībām, rada lielu risku operatoriem un trešām personām un ir bijuši nelaimes gadījumi ar letālu iznākumu.
(5)
Ņemot vērā nepieciešamību uzlabot standarta EN 13525:2005+A2:2009 drošības aspektus, atsauce uz šo standartu būtu jāsvītro no Eiropas Savienības Oficiālā Vēstneša,
IR PIEŅĒMUSI ŠO LĒMUMU.
1. pants
Atsauci uz standartu EN 13525:2005+A2:2009 “Mežkopības mašīnas. Koksnes kapāšanas mašīnas. Drošums” svītro no Eiropas Savienības Oficiālā Vēstneša.
2. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2014. gada 17. decembrī

Labels: 7
3
0
6